Rolig Yoga - Tirsdag. Bolk 1, høst 2026
2026-08-18 19:30 - 2026-10-06 20:30 UTC | Solvik Yoga, Stålverksvegen 63, Skallstøperiet, 2. etasje, Jørpeland, Norway
Timen er delt i to.
Første del består av rolige, aktive stillinger som bygger styrke, bevegelighet og balanse. Her jobber vi hovedsakelig med sittende og liggende øvelser, hvor du får tid til å utforske kroppen på en trygg og kontrollert måte. Denne delen gir en skånsom aktivering av muskulatur og sirkulasjon, samtidig som nervesystemet stimuleres på en balansert måte som kan øke kroppslig tilstedeværelse og kontakt.
Andre del består av øvelser som roer ned og gir dypere restitusjon til kroppen, i et langsomt og støttende tempo. Her kombinerer vi restorative stillinger, pusteteknikker og avspenning. Denne delen er spesielt rettet mot å aktivere det parasympatiske nervesystemet – “rest and digest”-systemet – som hjelper kroppen å gå inn i en tilstand av hvile, reparasjon og regenerering.
Gjennom bevisst pust og rolige posisjoner stimuleres blant annet vagusnerven, som spiller en viktig rolle i å regulere stressrespons, hjerterytme og indre ro. Når dette systemet aktiveres, kan kroppen lettere slippe spenninger, redusere stressnivå og støtte naturlig restitusjon.
Timen gir derfor en dyp gjenoppbyggende effekt, hvor mindre faktisk kan være mer. Når tempoet senkes, får kroppen mulighet til å jobbe dypere – ikke bare i muskler og ledd, men også i bindevev og nervesystem. Dette kan gi økt smidighet, bedre sirkulasjon og en opplevelse av å “lande” i kroppen.
Timen passer godt for deg som har skader eller smerter i kroppen, ønsker yoga som restitusjonstrening, eller som kjenner på stress og behov for å roe ned et overaktivt system.
Det gis alltid alternative øvelser underveis, samt tips til bruk av yogautstyr tilpasset dine behov, slik at praksisen blir trygg, støttende og tilgjengelig for alle.
Vi har samme type time også dagtid, «Lunsj Yoga» torsdager.
I perioder med mye smerter, plager eller større fysiske eller mentale utfordringer, anbefales det å bestille private timer. Da får du et mer individuelt tilpasset opplegg med tett oppfølging, slik at øvelsene kan justeres spesifikt etter din kropp, dine behov og din dagsform.
